Hospitalerne i Region Hovedstaden undersøgte og behandlede i første halvår af 2017 langt færre patienter end i samme periode sidste år. Produktionen på sygehusene faldt med 5,7 procent, hvilket svarer til en nedgang på 618 millioner kroner. Det viser en opgørelse fra Sundhedsdatastyrelsen, som Politiken har fået.

Det omdiskuterede it-system Sundhedsplatformen er i høj grad årsag til nedgangen, blandt andet fordi lægerne bruger kostbar tid foran computeren i stedet for at stille diagnoser og behandle patienterne. Dertil kommer, at et uvist antal behandlinger slet ikke er blevet registreret.

»Sundhedsplatformen har medført større udfordringer og i længere tid, end vi havde forventet. Vi ser på det med stor opmærksomhed og stor bekymring«, siger direktør i Region H Hjalte Aaberg.